钦定古今图书集成/理学汇编/学行典/第038卷 > 理数钤〈坎集下〉 > 《查顽叔方圆图说》
## 钦定古今图书集成/理学汇编/学行典/第038卷 > 理数钤〈坎集下〉 > 《查顽叔方圆图说》

康节先天之《易》，尚象而不尚辞，《观物篇》有所谓“律吕
图、声音图、八卦交为十二辰图，十二辰交而为十六
位图”、太极图、《既济阴阳图》、挂一图、《三千六百年图》。诸
图之传，并无一字言其所以然，盖欲示不言之数。伏
羲六十四卦，初无言语文字也，然其图虽多，特只本
之先天六十四卦方圆图。且以先天图言之，圆图象
天，包于地外；方图象地，处于天中，是阴阳相配之义
也。分圆图而观干兑离震居左为天卦，巽坎艮坤居
右为地卦。分阴阳，立两仪，而主运行不息之事。分方
图而观西北十六卦，天卦自相交，东南十六卦，地卦
自相交，其斜行则干兑离震巽坎艮坤自西北而东
南，皆阴阳之纯卦，不能生物。西南十“六卦，天去交地，
天卦皆在上，而生气在首，故能生动物而头向上。东
北十六卦，地去交天，地卦皆在下，而生气在根，故能
生植物而头向下。其斜行则《泰》《损》《既济》《益》《恒》《未济》《咸》
《否》，自东北而西南，皆阴阳得偶之合也，所以能生物
也。”又合二图而观，方图干处、圆图亥位，谓之天门，是
天气下降也；方图坤处，圆图巳位，谓之“地户”，是地气
上腾也。此两十六卦，所谓“阴阳互藏其宅”也。方图泰
处，圆图寅位，谓之“鬼方。”方图否处、圆图申位，谓之“人
路。”此两十六卦，是天交地，地交天，生生不息，所以泰
居寅、否居申，所谓阴阳各从其类也。夫《圆图》主运行
之事，《方图》主生物之事。运行者气也，生物者质也，气
非质则无所附丽，质非气则岂能生物哉？康节《经世
书》本《先天方圆图》而作，大略如此。